3712 Wat is 'n getuie? - Forum 2.0 - jimileroux30
3712 Wat is 'n getuie?
Posted by Jimi le Roux on April 9, 2018 at 8:12am in Padlangs oordenkings
Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld. Hand 1:8 NAV
As Jesus-volgelinge moet ons sy getuies wees oor die hele wêreld. Kom ons vra egter eers die fundamentele vraag: Wat is 'n getuie? Ons sal dit beter verstaan as ons kyk hoe werk getuienis-lewering in die hof. As 'n saak aangehoor word, word daar "getuies" geroep. Hulle was teenwoordig of het een of ander betrokkenheid by die saak. Nou moet hulle kom vertel PRESIES wat hulle in die verband ervaar het. Wie het wat gesê, wat het toe gebeur, ensovoorts. Dis belangrik dat so 'n getuie net op 'n getroue en betroubare wyse vertel wat hy beleef het. Hy hoef nie vir die hof iets te kom leer, of die hof van iets te oortuig nie. Hy hoef ook nie te interpreteer of te verklaar waarom iets gebeur het nie. Verstaan jy? As getuie van Jesus is jy nie 'n "spesialis" ('n teoloog of evangelis nie), maar bloot 'n GETUIE. Jy vertel bloot wat jy beleef het – en wat jy steeds beleef. Dis al.